JULIAN kai bɔ nɛ e nu he ha benɛ a fia adafi kaa tsa pi Yehowa Odasefo no ji e binyumu ɔ hu ɔ. E de ke, "E pee mi kaa i gbe nya ngɛ je mi. Lɛ ji ye bi nɔkɔtɔma, nɛ i suɔ e sane wawɛɛ nitsɛ. Wa peeɔ níhi fuu kɛ blaa." Julian tsɔɔ kaa jinɛ e binyumu ɔ baa e je mi saminya, se pee se ɔ, e ba tsake nɛ e bɔni ní yayamihi peemi. Julian yo ɔ fo ya si abɔ, nɛ Julian li bɔ nɛ e maa pee kɛ wo e bua ha. Julian tsɔɔ kaa daa nɛ ɔ, a biɔ a he ke, "Anɛ wɔ lɛ wa tsɔse we lɛ saminya lo?"
Mɛni yi mi tomi he je nɛ Baiblo ɔ tsɔɔ kaa e sa nɛ a fie nɔ ko kɛ je asafo ɔ mi ɔ? Ke a fie nɔ ko kɛ je asafo ɔ mi ɔ, e dɔɔ wɔ wawɛɛ nitsɛ. Ke jã a, lɛɛ mɛni he je mɔ nɛ wa ma nyɛ ma de ke e ji blɔ nya tomi nɛ suɔmi ngɛ mi ɔ?
NƆ́ HE JE NƐ A MA NYƐ MAA FIE NƆ KO KƐ JE ASAFO Ɔ MI
Ke Yehowa Odasefo no ko nɛ a baptisi lɛ pee yayami ngua ko, nɛ e pia we e he ɔ, a fieɔ lɛ kɛ jeɔ asafo ɔ mi.
Yehowa hyɛ we blɔ kaa waa pee wa ní kaa nihi nɛ a ye mluku, se e hyɛɔ blɔ kaa e sɔmɔli nɛ a ye e mlaahi a nɔ nɛ a pee a he klɔuklɔu. Kaa nɔ hyɛmi nɔ́ ɔ, Yehowa wo e sɔmɔli mlaa kaa a yu a he ngɛ yayami nguanguahi kaa ajuama bɔmi, wɔ jami, jumi, amimi yemi, nɔ gbemi, kɛ mumi yayamihi kɛ ní tsumi he.
Nile ngɛ nɔ́ nɛ Yehowa ngɛ blɔ hyɛe kaa waa pee ɔ mi, nɛ ke wa pee jã a, lɔ ɔ maa po wa he piɛ. Kaa nɔ hyɛmi nɔ́ ɔ, wɔ tsuo wa suɔ kaa waa kɛ nihi nɛ a he jɔ, nɛ a baa a je mi saminya, nɛ a yeɔ anɔkuale nɛ bɔ. Jã ji bɔ nɛ wa nyɛmimɛ nyumuhi kɛ yihi ngɛ. Mɛni he je nɛ a ngɛ jã a? Ejakaa a jɔɔ a he nɔ ha Yehowa, nɛ a wo lɛ si kaa a kɛ níhi nɛ e de ngɛ Baiblo ɔ mi ɔ ma tsu ní.
Se ke adesa gbɔjɔmi ha nɛ Kristofo no ko nɛ a baptisi lɛ pee yayami ngua ko hu nɛɛ? Enɛ ɔ ba Yehowa sɔmɔli komɛ a nɔ ngɛ blema be ɔ mi, se Yehowa kua we mɛ. Kaa nɔ hyɛmi nɔ́ ɔ, e ngɛ mi kaa Matsɛ David puɛ gba, nɛ e gbe nɔmlɔ mohu lɛɛ, se gbalɔ Natan de David kaa Yehowa kɛ e yayami ɔ pa lɛ.
Mɛni he je nɛ Yehowa ngɔ David yayami ɔ kɛ pa lɛ ɔ? Ejakaa Yehowa na kaa David pia e he kɛ je e tsui mi. (La 32:1-5) Mwɔnɛ ɔ hu ɔ, ke nɔ ko pee yayami nɛ e pia e he kɛ je e tsui mi, nɛ e kpa yayami ɔ peemi ɔ, a kɛ maa pa lɛ. (Bɔfo Ɔmɛ A Ní Tsumi 3:19; 26:20) Ke asafo mi nikɔtɔmahi nɛ a ji sane yemi ajla toli ɔ nɛ kaa yayami peelɔ ɔ pia e he kɛ je e tsui mi ɔ, e sa nɛ a fie lɛ kɛ je asafo ɔ mi.
Ke a fie o weku no ko, aloo o huɛ ko nɛ o suɔ e sane saminya kɛ je asafo ɔ mi ɔ, eko ɔ, e he maa wa ha mo kaa o maa nu sisi. Eko ɔ, o ma susu kaa e ji yi mi wami ní peepee. Se Yehowa Munyu ɔ tsɔɔ heii kaa nɔ fiemi kɛ je asafo ɔ mi ɔ ji nɔ́ ko nɛ suɔmi ngɛ mi.
SE NAMI NƐ NGƐ NƆ FIEMI KƐ JE ASAFO Ɔ MI Ɔ HE
Yesu tsɔɔ kaa "Mawu nile ɔ lɛɛ, níhi nɛ e tsu ɔ, lɔ ɔmɛ a kɛ woɔ lɛ nguɔ." (Mateo 11:19) Nyɛ ha nɛ wa susu yi mi tomi etɛ a he je nɛ e da blɔ kaa ke nɔ ko pee yayami nɛ e pia we e he ɔ, e sa kaa a fie lɛ kɛ je asafo ɔ mi ɔ he nɛ waa hyɛ.
Ke a fie nɔ ko kɛ je asafo ɔ mi ɔ, lɔ ɔ ha we nɛ nihi gbeɔ Yehowa biɛ ɔ he guɛ. Akɛnɛ wa ji Yehowa we Odasefohi nɛ e kɛ e biɛ wo wɔ he je ɔ, níhi nɛ wa peeɔ ɔ ma nyɛ maa wo e hɛ mi nyami, nɛ e ma nyɛ maa gbe e he guɛ hulɔ. (Yesaya 43:10) Kaa bɔ nɛ bi ko ní peepee ma nyɛ maa wo e fɔli a hɛ mi nyami aloo e ma nyɛ ma pue e fɔli a hɛ mi si ɔ, jã kɛ̃ nɛ Yehowa sɔmɔli hu ma nyɛ maa wo e hɛ mi nyami loo a pue e hɛ mi si. Ngɛ Ezekiel be ɔ mi ɔ, nihi ngɔɔ Yehowa biɛ kɛ tsɛɛ Yuda bi ɔmɛ. (Ezekiel 36:19-23) Jã kɛ̃ nɛ mwɔnɛ ɔ hu ɔ, nihi kɛ Yehowa biɛ tsɛɛ Yehowa Odasefohi. Enɛ ɔ he ɔ, ke waa kɛ Yehowa mlaahi tsuɔ ní ɔ, lɔ ɔ woɔ e hɛ mi nyami.
Bɔfo Petro wo Kristofohi ga ke: "Nyɛɛ bu Mawu tue. Akɔnɔhi nɛ hao nyɛ benɛ nyɛ li anɔkuale ɔ lolo ɔ, nyɛ ko ya nyɛɛ se hu. Se mohu ɔ, nyɛ ha nɛ nyɛ je mi bami he nɛ tsɔ kaa bɔ nɛ nɔ nɛ tsɛ nyɛ ɔ ngɛ klɔuklɔu ɔ. Ngmami ɔ ke, 'Nyɛɛ pee nyɛ he klɔuklɔu, ejakaa i ngɛ klɔuklɔu.'" (1 Petro 1:14-16) Kaa nɔ hyɛmi nɔ́ ɔ, ke waa kɛ wa he woɔ ajuama bɔmi mi ɔ, wa maa gbe Mawu biɛ ɔ he guɛ. Se ke wa ha nɛ wa je mi bami he tsɔ ɔ, lɔ ɔ maa wo Yehowa hɛ mi nyami.
Ke Yehowa Odasefo no ko peeɔ nɔ́ yayami ɔ, eko ɔ, nihi nɛ a le lɛ ɔ maa le nɔ́ nɛ e ngɛ pee ɔ. Lɔ ɔ he ɔ, ke a ná le kaa pi Yehowa Odasefo no ji lɛ hu ɔ, a maa na kaa Yehowa we bi kɛ níhi nɛ Baiblo ɔ de ɔ tsuɔ ní, nɛ enɛ ɔ ma ha asafo ɔ he ma tsɔ. Kaa nɔ hyɛmi nɔ́ ɔ, ngɛ Switzerland ɔ, nyumu ko ya asafo mi kpe nɛ e de ke, e suɔ kaa e maa pee Odasefo no. E nyɛmiyo ko ya bɔ ajuama nɛ a fie lɛ kɛ je asafo ɔ mi, enɛ ɔ he ɔ, e ma e juɛmi nya si kaa e kɛ asafo ko nɛ "kplɛɛ we je mi bami yaya nɔ ɔ maa bɔ."
Ke a fie nɔ ko kɛ je asafo ɔ mi ɔ, lɔ ɔ haa Kristofohi asafo ɔ he tsɔɔ. Bɔfo Paulo bɔ Korinto bi ɔmɛ kɔkɔ nɛ e de mɛ kaa oslaa ngɛ he kaa a maa ngmɛ yayami peelɔ ko nɛ e pia we e he ɔ blɔ nɛ e hi asafo ɔ mi. E ngɔ bɔ nɛ yayami peeli nɛ ɔmɛ ma ná nyɛmimɛ ɔmɛ a nɔ he wami ngɛ asafo ɔ mi ha a kɛ to masa bɔbɔyoo nɛ haa nɛ ma tsuo saa a he. Paulo de ke: "Masa bɔbɔyoo haa nɛ ma a tsuo fuɔ." Lɔ ɔ he ɔ, e de mɛ ke: "Nyɛ je nɔmlɔ yayami ɔ kɛ je nyɛ kpɛti."
E pee we "nɔmlɔ yayami" nɛ ɔ zo kaa e ngɛ ajuama bɔe. Ni komɛ nɛ a kɛ lɛ ngɛ asafo ɔ mi ɔ po nɛ tɔmi ko ngɛ e ní peepee ɔ he. (1 Korinto Bi 5:1, 2) Enɛ ɔ ngɛ oslaa, ejakaa e ma nyɛ ma ha nɛ ni kpahi hu nɛ a ji Kristofohi maa ngɔ a he kɛ wo ajuama bɔmi ní peepeehi nɛ pɔ he ngɛ Korinto ma a mi ɔ mi. Jã kɛ̃ nɛ mwɔnɛ ɔ hu ɔ, ke asafo ɔ maa hɛ kɛ fɔɔ yayami nguanguahi a nɔ ɔ, ni komɛ ma nyɛ maa na Yehowa mlaa amɛ kaa a he hia we. (Fiɛlɔ 8:11) Kaa bɔ nɛ ke "tɛ sa ngɛ nyu sisi" nɛ e ma nyɛ ma butu lɛ ko ɔ, jã kɛ̃ nɛ yayami peeli nɛ a pia we a he ɔ hu ma nyɛ ma puɛ ni kpahi a hemi kɛ yemi ngɛ asafo ɔ mi.
Ke a fie nɔ ko kɛ je asafo ɔ mi ɔ, lɔ ɔ maa ye bua lɛ nɛ e maa na kaa nɔ́ nɛ e pee ɔ dɛ. Yesu ngɔ nɔ́ hetomi nɔ́ ko kɛ tsu ní. E tsɔɔ kaa niheyo ko hia kɛ je e papaa we mi nɛ e ya kpata e weto ní hɛ mi, nɛ e kɛ e he ya wo ajuama bɔmi ní peepeehi a mi. Nyagbe ɔ, niheyo ɔ ba yɔse kaa se nami ko hiami nɛ e hia kɛ je e papaa we ɔ mi ɔ he. Lɔ ɔ he ɔ, e tsake e tsui, nɛ e pee e juɛmi kaa e maa kpale kɛ ho we ya. Benɛ e tsɛ ɔ na kaa e bi ɔ tsake e je mi bami ɔ, e bua jɔ, nɛ e ha lɛ baba hee kɛ ba we ɔ mi. (Luka 15:11-24) Nɔ́ hetomi nɔ́ nɛ ɔ ha nɛ wa na bɔ nɛ Yehowa peeɔ e ní ha ke yayami peelɔ ko tsake e tsui. Yehowa de ke: "I ná we yayami peelɔ gbenɔ he bua jɔmi, se mohu i suɔ kaa e kpa yayami peemi, konɛ e yi nɛ ná wami."
Kristofohi asafo ɔ ji wa mumi mi weku. Ke a fie nɔ ko kɛ je asafo ɔ mi ɔ, e piɛɛ we weku nɛ ɔ he hu. Ke e na yayami nɛ e pee ɔ mi nɔ́ ɔ, eko ɔ, e ma yɔse kaa e tɔ̃, nɛ e ma kai kaa benɛ e ngɛ asafo ɔ mi ɔ, e ngɛ bua jɔmi, nɛ huɛ bɔmi kpakpa hu ngɛ e kɛ Yehowa a kpɛti. Enɛ ɔ ma nyɛ maa wo lɛ he wami konɛ e kpale kɛ ba piɛɛ e mumi mi weku ɔ he.
Loko wa maa ye bua nɔ ko nɛ a fie lɛ konɛ e kpale kɛ ba asafo ɔ mi ɔ, e he hia nɛ wa je suɔmi kpo kɛ ha lɛ kɛ gu Yehowa mlaa a nɛ waa kɛ ma tsu ní ɔ nɔ. Kaa nɔ hyɛmi nɔ́ ɔ, ngɔɔ lɛ kaa de yali enyɔ komɛ ya de ngɛ huetso ko mi nɛ a ya laa. Benɛ a nyɛɛ ngmlɛfiahi fuu ɔ, pɔ tɔ nɔ kake he, nɛ e ya kpasa tso ko nɛ e bɔni mahe hwɔmi. Se ke a ngmɛɛ e he nɛ e hwɔ lejɛ ɔ, lohwe awi yelɔ ko ma nyɛ maa nu lɛ. Enɛ ɔ he ɔ, e nyɛmi ɔ gba e hɛ mi ma wawɛɛ nitsɛ, nɛ e hɛ mi tsɔ lɛ. E ngɛ mi kaa ma a nɛ a gba lɛ ɔ ye lɛ mohu lɛɛ, se lɔ ɔ he e yi wami. David de nɔ́ ko kaa jã. E de ke: "Ha nɛ dalɔ nɛ gba mi ma, nɛ e ngɔ e mi mi himi ɔ kɛ kã ye hɛ mi." (La 141:5) David le kaa ke a gbla e tue ɔ, e maa ye lɛ mohu lɛɛ, se e le kaa lɔ ɔ maa ye bua lɛ.
Kaa bɔ nɛ ma nɛ a gba detsɛ ɔ ha nɛ e hɛ mi tsɔ lɛ ɔ, jã kɛ̃ nɛ ke a fie nɔ ko kɛ je asafo ɔ mi ɔ, lɔ ɔ haa nɛ nɔ ɔ hɛliɔ si nɛ e kpaleɔ kɛ baa Yehowa ngɔ. Julian binyumu ɔ nɛ wa wo e ta kɛ sɛ hlami ɔ tsake e je mi bami, nɛ ngɛ jeha nyɔngma se ɔ, e kpale kɛ ba asafo ɔ mi. Amlɔ nɛ ɔ, e ji asafo mi nɔkɔtɔma. E de ke: "Fiemi nɛ a fie mi kɛ je asafo ɔ mi ɔ ha nɛ i na kaa i tsake ye je mi bami. Tsɔsemi nɛ ɔ ye bua mi saminya."
MƐNI WA MAA PEE KƐ TSƆƆ KAA WA SUƆ NIHI NƐ A FIE MƐ KƐ JE ASAFO Ɔ MI Ɔ?
Ke a fie nɔ ko kɛ je asafo ɔ mi ɔ, e yeɔ nɔ wawɛɛ nitsɛ. Se lɔ ɔ tsɔɔ we kaa e be nyɛe maa kpale kɛ ba Yehowa ngɔ hu. E he hia kaa wɔ tsuo waa ngmɛ blɔ nɛ tsɔsemi ɔ nɛ tsu ní. Kɛ wa ma plɛ kɛ pee jã kɛɛ?
Asafo mi nikɔtɔmahi bɔɔ mɔde be tsuaa be kaa a maa kase Yehowa suɔmi ɔ, titli ɔ, ke e he hia kaa a de nɔ ko kaa pi Yehowa Odasefo no ji lɛ hu. A laa we nɔ ɔ nɔ́ ko nɔ, mohu ɔ, a jeɔ mi mi jɔmi mi nɛ a tsɔɔ nɔ ɔ níhi nɛ e he hia kaa e pee konɛ e nyɛ nɛ e kpale kɛ ba Yehowa ngɔ nɛ e ba piɛɛ asafo ɔ he ekohu. Ke nɔ ko nɛ a fie lɛ kɛ je asafo ɔ mi ɔ tsɔɔ kaa e suɔ nɛ e kpale kɛ ba asafo ɔ mi ɔ, be komɛ ɔ, asafo mi nikɔtɔma amɛ ma nyɛ ma ya slaa lɛ, konɛ a kai lɛ níhi nɛ e ma nyɛ maa pee konɛ e kpale kɛ ba Yehowa ngɔ. *
Weku mi bimɛ tsɔɔ kaa a suɔ asafo ɔ kɛ nɔ nɛ a fie lɛ ɔ tsuo ke a fĩ juɛmi nɛ nikɔtɔma amɛ pee ɔ se. Julian de ke, "Loloolo ɔ, ye bi ji lɛ, se e je mi bami ɔ ha nɛ blɔ ba waa kɛ lɛ wa kpɛti."
Nihi tsuo nɛ a ngɛ asafo ɔ mi ɔ tsɔɔ kaa a suɔ nɔ nɛ a fie lɛ ɔ kɛ gu tsɔsemi nɛ Yehowa gu asafo mi nikɔtɔma amɛ a nɔ kɛ ha lɛ ɔ se nɛ a fĩɔ nɔ. Enɛ ɔ tsɔɔ kaa e sɛ nɛ a kɛ lɛ nɛ bɔ loo a kɛ lɛ nɛ tu munyu po. (1 Korinto Bi 5:11; 2 Yohane 10, 11) Jehanɛ se hu ɔ, e sa nɛ asafo ɔ nɛ je suɔmi nɛ mi wa kpo kɛ ha nɔ nɛ a fie lɛ ɔ weku mi bimɛ ɔmɛ nɛ a ye bua mɛ. Ke e ba jã ngɛ weku ko mi ɔ, weku ɔ mi bimɛ haoɔ wawɛɛ. E sɛ nɛ wa ha nɛ a nu he kɔkɔɔkɔ kaa mɛ hu a piɛɛ we asafo ɔ he hu.
Julian ma e munyu ɔ nya si ke: "Nɔ fiemi blɔ nya tomi ɔ ji blɔ nya tomi ko nɛ wa hia. E yeɔ bua wɔ nɛ waa kɛ Yehowa mlaahi tsuɔ ní. E ngɛ mi kaa e yeɔ nɔ mohu lɛɛ, se nyagbenyagbe ɔ, e woɔ yiblii kpakpa. Kaa i kplɛɛ ye binyumu ɔ je mi bami yayami ɔ nɔ ɔ, jinɛ e ko tsakee we gblegbleegble."
^ kk. 24 Hyɛ April 15, 1991 Blɛfo gbi Hwɔɔmi Mɔ ɔ ba fa 21-23.